Θεσπίζει κανόνες για συνεργασία μεταξύ της Ευρωπαϊκής Κεντρικής Τράπεζας (ΕΚΤ) και της Ευρωπαϊκής Αστυνομικής Υπηρεσίας (Ευρωπόλ) στον τομέα της καταπολέμησης της παραχάραξης και κιβδηλείας του ευρώ και επεκτείνει τη συνεργασία αυτή: στην καταπολέμηση της απάτης στα συστήματα πληρωμών γενικά, και στην πρόληψη της πλαστογράφησης των μέσων πληρωμής χωρίς χρήση μετρητών. Η συνεργασία μεταξύ της ΕΚΤ και του Ευρωπόλ Η συνεργασία αυτή καλύπτει: μέτρα για την πρόληψη, τον εντοπισμό και την καταπολέμηση των απειλών που προέρχονται από παράνομες δραστηριότητες σε σχέση με τα τραπεζογραμμάτια και τα κέρματα ευρώ, τα μέσα πληρωμής χωρίς χρήση μετρητών και την ασφάλεια των πληρωμών· συνδρομή των εθνικών, ευρωπαϊκών και διεθνών αρχών από τα συμβαλλόμενα μέρη στους εν λόγω τομείς. Διαβούλευση και ανταλλαγή πληροφοριών Η ΕΚΤ και η Ευρωπόλ συμφωνούν: να διενεργούν σε τακτική βάση διαβουλεύσεις μεταξύ τους για πολιτικές που αφορούν θέματα κοινού ενδιαφέροντος· να ανταλλάσσουν μεταξύ τους, έγκαιρα και τακτικά, πληροφορίες σχετικά με την παραχάραξη και κιβδηλεία του ευρώ· να ανταλλάσσουν κατά περίπτωση πληροφορίες με σκοπό την ενίσχυση της πρόληψης της απάτης και της καταπολέμησης της πλαστογράφησης των μέσων πληρωμής χωρίς χρήση μετρητών, όπως εκθέσεις και στατιστικά στοιχεία· πληροφορίες σε σχέση με σοβαρά συμβάντα που αφορούν την ασφάλεια, εκτιμήσεις κινδύνων και αξιολογήσεις τεχνολογίας, και πορίσματα από συναφείς δραστηριότητές τους· να συντονίζουν τις πολιτικές τους, τις σχετικές με την επαγγελματική κατάρτιση δραστηριότητές τους, τις εκστρατείες ενημέρωσης του κοινού και τις δημοσιεύσεις που αφορούν την παραχάραξη και κιβδηλεία του ευρώ. Επιπλέον, η Ευρωπόλ συμφωνεί να επικουρεί την ΕΚΤ στις σχέσεις της με εθνικούς, ευρωπαϊκούς και διεθνείς οργανισμούς επιβολής του νόμου σε θέματα που αφορούν την παραχάραξη και κιβδηλεία του ευρώ. Βάση δεδομένων του συστήματος παρακολούθησης πλαστών νομισμάτων (ΣΠΠΝ) Η ΕΚΤ συμφωνεί να παρέχει πρόσβαση απλής αναγνώσεως (read-only) στη βάση δεδομένων του ΣΠΠΝ στους υπαλλήλους της Ευρωπόλ στο πλαίσιο της καταπολέμησης της παραχάραξης και κιβδηλείας του ευρώ. Οι υπάλληλοι της Ευρωπόλ δεν επιτρέπεται να εισάγουν απευθείας δεδομένα στη βάση δεδομένων. Η ΕΚΤ συμφωνεί να ενημερώνει έγκαιρα την Ευρωπόλ για τη δημιουργία κάθε νέας κοινής κατηγορίας παραχάραξης εντός του ΣΠΠΝ και για κάθε περίπτωση ανακάλυψης μεγάλων ποσοτήτων πλαστών τραπεζογραμματίων ευρώ.